BRATISLAVA. Hlavné mesto Bratislava nesúhlasí s plánom Lesov SR vyrúbať asi polovicu stromov na ostrove Sihoť.
Pre agentúru SITA to uviedla hovorkyňa Bratislavy Ivana Skokanová.
Ostrov je zdrojom pitnej vody a leží v Ochrannom pásme I. stupňa vodárenského zdroja v katastrálnom území bratislavských mestských častí Karlova Ves a Devín.
Výrub je pre mesto neprípustný
"Stromy na ostrove Sihoť patria pod štátny podnik Lesy SR. Ten si vytvára plán starostlivosti o lesy na najbližších desať rokov. K tomu najnovšiemu dala navyše Bratislavská vodárenská spoločnosť zásadnú pripomienku, že nesúhlasí s nekontrolovaným výrubom stromov na Sihoti, k čomu sa pridalo aj vedenie hlavného mesta," pripomenula Skokanová s tým, že zeleň v Bratislave chce mesto v čo najväčšej miere zachovať.
"Jedným z nich je aj prijaté uznesenie, ktorým bratislavský primátor Ivo Nesrovnal požiada Lesy SR o prevzatie správy štátnych lesov v katastri mesta Bratislavy do správy mestskej organizácie Mestské lesy. Zároveň primátor požiada o stretnutie aj ministerku pôdohospodárstva so žiadosťou o preverenie situácie," zhrnula hovorkyňa a poznamenala, že takýmito nekontrolovanými výrubmi môže byť navyše ohrozený aj zdroj pitnej vody, od ktorej je závislá väčšina Bratislavy.
"Takýto výrub je pre mesto neprípustný," ukončila hovorkyňa s tým, že sprístupnenie ostrova pre cyklistov je stále otvorenou témou.
Nesúhlasia ani mestské časti
S výrubom v lesoch na ostrove Sihoť a pod Kráľovou horou nesúhlasia ani bratislavské mestské častí Karlova Ves a Devín.
Ako agentúru SITA informoval karloveský hovorca Branislav Heldes, v prípade územia Sihoť odporúča Karlova Ves vytvorenie územia bez zásahov.
"Lesy, ktoré sú v tesnom dotyku s obytnými zónami, by mali slúžiť predovšetkým pre športové a rekreačné účely, v minimálnej miere pre hospodárske účely," zhrnul. "Obyvatelia vnímajú výruby mimoriadne citlivo. Sme presvedčení, že tieto lesy by mali byť v správe organizácie Mestské lesy tak, aby hlavné mesto malo vplyv na spôsoby ich využívania," upozornila na situáciu starostka Karlovej Vsi Dana Čahojová. Podľa Heldesa mestské časti Karlova Ves a Devín sú v nepretržitom kontakte.
"V prípade výrubu v lokalite Kráľova hora sme na mieste zistili, že pochybil odborný lesný hospodár. Postupoval podľa neplatného hospodárskeho lesného plánu. Dohodli sme sa preto, že zastaví ťažbu a umožní len ošetrovacie práce a výrub chorých a poškodených stromov," doplnila starostka Devína Ľubica Kolková.
Ostrov Sihoť, ktorý je pre verejnosť úplne uzavretý, slúži ako vodárenský zdroj od roku 1886, pričom tamojšia podzemná voda patrí k najkvalitnejším na celom Slovensku. Na rozlohe asi 235 hektárov sa nachádza 46 studní a 102 vrtov.
Agentúra SITA požiadala o stanovisko aj Lesy SR.